### NN 112/2021 (15.10.2021.), Odluka o izmjeni i dopuni Odluke o porezima Općine Plitvička Jezera

Općina Plitvička Jezera

1958

Na temelju članka 20. i članka 42. Zakona o lokalnim porezima (»Narodne novine« broj 115/16 i 101/17) i članka 20. Statuta Općine Plitvička Jezera (»Službeni glasnik Općine Plitvička Jezera« broj 2/21), Općinsko vijeće Općine Plitvička Jezera na svojoj 2. redovnoj sjednici održanoj 29. rujna 2021. godine donosi

ODLUKU

O IZMJENI I DOPUNI ODLUKE O POREZIMA OPĆINE PLITVIČKA JEZERA

Članak 1.

U Odluci o porezima Općine Plitvička Jezera (»Narodne novine« br. 5/18 i »Županijski glasnik Ličko-senjske županije« br. 33/17) poglavlje 3. Porez na kuće za odmor mijenja se i glasi:

»Članak 9.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine.

Porez na kuće za odmor dužne su plaćati i strane pravne ili fizičke osobe, ako im se kuća za odmor odnosno odmaralište nalazi na području Općine Plitvička Jezera pod istim uvjetima koji su u ovoj Odluci propisani za državljane Republike Hrvatske.

Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatrat će se i osoba koja je izvanknjižni vlasnik, odnosno izvanknjižni suvlasnik ukoliko se to može utvrditi drugim dokaznim sredstvima kojima se može dokazati da je netko stekao nekretninu pravnim poslom, odlukom suda, nasljeđivanjem, na temelju zakona ili na neki drugi način, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 10.

Kućom za odmor smatra se svaka zgrada ili dio zgrade koji se koriste povremeno ili sezonski, odnosno koji se ne koriste za stalno stanovanje, a koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija te da postoji sanitarni čvor.

Povremeno ili sezonsko korištenje kuće za odmor u smislu stavka 1. ovog članka, podrazumijeva korištenje kuće za odmor u godini koja prethodi godini za koju se utvrđuje porez na kuće za odmor, manje od šest mjeseci u tijeku odnosne godine, neovisno da li se radi o jednokratnom ili periodičnom korištenju te o tome gdje je prijavljeno prebivalište.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa ili drugog pribora.

Članak 11.

Porez na kuće za odmor ne plaća se:

– na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti,

– za odmor za vrijeme dok su u njima smješteni prognanici i izbjeglice,

– na nekretnine poslovne namjene u kojoj se kao poslovnom objektu obavlja registrirana djelatnost pružanja usluga smještaja te po toj osnovi stječu dobit odnosno dohodak,

– na nekretnine u kojima se vlasnici bave registriranom djelatnošću obavljanja pružanja usluga smještaja kao domaćinstva (stambeni objekti).

Ako se u objektu koji ima više jedinica za iznajmljivanje pružaju usluge smještaja iz stavka 1. ovog članka na način da se samo djelomično, odnosno samo za jednu ili manji broj jedinica bave tom djelatnošću kao poslovnom djelatnošću, a u ostalim jedinicama se bave istom djelatnošću kao domaćinstva dužni su plaćati porez na kuće za odmor za te jedinice, o čemu će tijelo koje vodi postupak zatražiti odgovarajuće dokaze od vlasnika.

Članak 11.a.

Uz zahtjev za oslobađanje od plaćanja poreza na kuće za odmor iz članka 11. točke 3. ove Odluke moraju se priložiti sljedeće isprave u izvorniku ili ovjerenoj preslici, ne starije od 6 mjeseci:

1. izvod iz sudskog registra za pravnu osobu odnosno obrtnicu iz kojeg je vidljiva registracija za obavljanje djelatnosti pružanja usluga smještaja,

2. rješenje o kategorizaciji sukladno Zakonu o ugostiteljskoj djelatnosti,

3. vlasnički list i katastarski plan za nekretninu u pogledu koje se podnosi zahtjev za oslobađanje.

Uz zahtjev za oslobađanje od plaćanja poreza na kuće za odmor iz članka 11. točke 4. ove Odluke moraju se priložiti sljedeće:

1. rješenje o kategorizaciji objekta za iznajmljivanje,

2. porezno rješenje o utvrđivanju poreza od iznajmljivanja i najma,

3. vlasnički list i katastarski plan za nekretninu u pogledu koje se podnosi zahtjev za oslobađanje.

Članak 12.

Porez na kuće za odmor plaća se godišnje, u visini 15,00 kn po četvornom metru korisne površine kuće za odmor na području Općine.

Porez na kuće za odmor plaća se u roku od 15 dana od dostave rješenja za razrez poreza.

Obveznik poreza na kuću za odmor dužan je Jedinstvenom upravnom odjelu Općine dostaviti podatke koji se odnose na mjesto gdje se nalazi objekt, korisnu površinu te druge potrebne podatke, najkasnije do 31. ožujka godine za koju se utvrđuje porez na kuću za odmor

U slučaju da vlasnik kuće za odmor ne dostavi Općini podatke o kući za odmor, površinu kuće koja podliježe porezu utvrđuje izmjerom ovlaštena osoba Općine Plitvička Jezera.

Ako vlasnik kuće za odmor ne dozvoli izmjeru kuće ovlaštenoj osobi Općine, površinu koja podliježe oporezivanju ovlaštena osoba Općine utvrdit će množenjem tlocrtnih dimenzija kuće za odmor s brojem etaža.

Članak 13.

U postupku dokazivanja statusa kuće za odmor u smislu ove Odluke, Općina može tražiti i dostavu dokumentacije u kojoj se utvrđuje: mjesto i visina nastanka troška električne energije, vode, telefona, RTV pristojbe i to radi utvrđivanja neuobičajene (smanjene) potrošnje, prijem poštanskih pošiljaka (da li prima osobno ili putem punomoćnika), ugovor o najmu, potvrdu o zasnovanom radnom odnosu, izjave svjedoka, prijava zdravstvenog osiguranja, potvrda o odabranom liječniku primarne zdravstvene zaštite, potvrdu o upisu djece u dječji vrtić i školu, kao i svi drugi raspoloživi podaci kako bi se utvrdilo da li se radi o kući za odmor.

Neuobičajena (smanjena) potrošnja smatra se ona vrijednost mjesečne potrošnje koja je manja za najmanje pedeset posto od vrijednosti mjesečne potrošnje ostvarene u mjesecu u kojem je ostvarena najveća vrijednost potrošnje u tekućoj (kalendarskoj) godini.

Ako vlasnik nekretnine temeljem svih okolnosti (prijavljenog prebivališta, visine režijskih troškova, mjesta zaposlenja, mjesta izabranog obiteljskog liječnika, mjesta školovanja djece, mjesta prebivališta uže obitelji, ugovora o najmu i ostalih bitnih činjenica) dokaže Jedinstvenom upravnom odjelu korištenje kuće ili stana za stalno stanovanje, isti će biti oslobođen obveze plaćanja poreza na kuće za odmor.

Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor za razdoblje za koje je taj porez bio utvrđen prethodnom vlasniku.

Novi vlasnik obvezan je Jedinstvenom upravnom odjelu prijaviti promjenu vlasništva radi razreza poreza.«

Članak 2.

Ostale odredbe osnovne Odluke o porezima Općine Plitvička Jezera ostaju nepromijenjene.

Članak 3.

Ova Odluka objavit će se u »Narodnim novinama« i u »Službenom glasniku Općine Plitvička Jezera«, a stupa na snagu 1. siječnja 2022. godine.

Klasa: 410-01/17-01/06
 Urbroj: 2125/11-03-21-05
 Korenica, 29. rujna 2021.

OPĆINSKO VIJEĆE OPĆINE PLITVIČKA JEZERA

Predsjednik Vijeća
 Ante Bionda, v. r.